b'\n_START_ARTICLE_\nBorna Renduli\xc4\x87\n_START_SECTION_\nPelityyli\n_START_PARAGRAPH_\nElite Prospects -sivuston mukaan Renduli\xc4\x87 sek\xc3\xa4 isolla koolla ett\xc3\xa4 pisteidentekotaidoilla varustettu, kokonaisvaltainen hy\xc3\xb6kk\xc3\xa4\xc3\xa4j\xc3\xa4. H\xc3\xa4n on taitava hy\xc3\xb6kk\xc3\xa4ysp\xc3\xa4\xc3\xa4n pelaaja, joka osaa k\xc3\xa4ytt\xc3\xa4\xc3\xa4 voimaa, mutta my\xc3\xb6s l\xc3\xb6yt\xc3\xa4\xc3\xa4 maalintekopaikkoja. Sivuston mukaan Renduli\xc4\x87 menee paljon maalille ja on hyv\xc3\xa4 laukomaan, mutta voisi kuitenkin laukoa my\xc3\xb6s useammin. H\xc3\xa4nell\xc3\xa4 on kehitett\xc3\xa4v\xc3\xa4\xc3\xa4 my\xc3\xb6s tilan ja ajan luomisessa ketjukavereilleen sek\xc3\xa4 suunnanmuutoksissa.\n_START_SECTION_\nSeuraura\n_START_PARAGRAPH_\nRenduli\xc4\x87 aloitti j\xc3\xa4\xc3\xa4kiekkoilun omien sanojensa mukaan noin 7-vuotiaana. H\xc3\xa4n pelasi ensimm\xc3\xa4iset miesten pelins\xc3\xa4 kaudella 2006\xe2\x80\x932007 Kroatian liigan Medve\xc5\xa1\xc4\x8dak Zagrebissa vain 14-vuotiaana. H\xc3\xa4n pelasi kasvattajaseurassaan tuolloin kaksi ottelua. Kaudella 2007\xe2\x80\x932008 Renduli\xc4\x87 pelasi samassa joukkueessa, mutta Slovenian p\xc3\xa4\xc3\xa4sarjassa kaksi ottelua. H\xc3\xa4n teki niiss\xc3\xa4 yhden maalin. Renduli\xc4\x87 k\xc3\xa4vi kes\xc3\xa4ll\xc3\xa4 2007 harjoitusleirill\xc3\xa4 Slovakiassa ja sen j\xc3\xa4lkeen h\xc3\xa4n k\xc3\xa4vi Vierum\xc3\xa4en leirill\xc3\xa4 Suomessa. Renduli\xc4\x87 haki t\xc3\xa4m\xc3\xa4n j\xc3\xa4lkeen viikon mittaisella try-outilla pelipaikkaa Tampereen Ilveksen junioreista, mutta siirtyi suuremman peliajan per\xc3\xa4ss\xc3\xa4 Sein\xc3\xa4joen S-Kiekon C-nuoriin._NEWLINE_Kaudeksi 2008\xe2\x80\x932009 Renduli\xc4\x87 siirtyi Porin \xc3\x84ssiin, kun tilastomies Toivo Talvitie pyysi seuran SM-liigajoukkueen tuolloista p\xc3\xa4\xc3\xa4valmentajaa Alpo Suhosta seuraamaan h\xc3\xa4nen otteitaan Forssassa pelatussa S-Kiekon C-nuorten II-divisioonaottelussa. Renduli\xc4\x87 p\xc3\xa4\xc3\xa4tyi muutamaa viikkoa my\xc3\xb6hemmin \xc3\x84ssiin, jonka B-nuorissa h\xc3\xa4n vietti kautensa. Kaudella 2009\xe2\x80\x932010 h\xc3\xa4n pelasi sek\xc3\xa4 seuran B- ett\xc3\xa4 A-nuorissa. Renduli\xc4\x87 voitti B-nuorten SM-pronssia kev\xc3\xa4\xc3\xa4ll\xc3\xa4 2010. _NEWLINE_Kaudeksi 2010\xe2\x80\x932011 Renduli\xc4\x87 nostettiin \xc3\x84ssien SM-liigajoukkueen harjoitusrinkiin. H\xc3\xa4n kuitenkin edusti kauden aikana vain seuran A-nuoria, kunnes \xc3\x84ss\xc3\xa4t lainasi Renduli\xc4\x87in loppukaudeksi It\xc3\xa4vallan Erste Bank Eishockey Ligaan siirtyneeseen kasvattajaseuraansa Medve\xc5\xa1\xc4\x8dak Zagrebiin tammikuussa 2011. H\xc3\xa4n teki siell\xc3\xa4 runkosarjassa 12 ottelussa tehot 1+1=2, jotka syntyiv\xc3\xa4t my\xc3\xb6s viidess\xc3\xa4 playoff-ottelussa. Renduli\xc4\x87 vahvisti my\xc3\xb6s seuran kakkosjoukkuetta Kroatian p\xc3\xa4\xc3\xa4sarjassa, jossa h\xc3\xa4n voitti kauden p\xc3\xa4\xc3\xa4tteeksi mestaruuden._NEWLINE_Kauden 2011\xe2\x80\x932012 Renduli\xc4\x87 aloitti \xc3\x84ssien A-nuorissa. Lokakuussa 2011 h\xc3\xa4n k\xc3\xa4vi kolmen viikon lainalla Mestis-joukkue Savonlinnan Pallokerhossa. Renduli\xc4\x87 teki SM-liigadebyyttins\xc3\xa4 2. joulukuuta 2011 paikallisottelussa Rauman Lukkoa vastaan, jolloin h\xc3\xa4n sai j\xc3\xa4\xc3\xa4aikaa 14.49 minuuttia. Renduli\xc4\x87ista tuli samalla SM-liigan kaikkien aikojen ensimm\xc3\xa4inen kroatialaispelaaja. Renduli\xc4\x87 pelasi kauden aikana kolme SM-liigaottelua. Suurimman osan kaudestaan Renduli\xc4\x87 pelasi \xc3\x84ssien A-nuorissa, joiden toiseksi paras pistemies h\xc3\xa4n oli, Aki Juuselan j\xc3\xa4lkeen, tehoilla 21+28=49. H\xc3\xa4n voitti joukkueen sis\xc3\xa4isen pistep\xc3\xb6rssin kev\xc3\xa4\xc3\xa4n 2012 pudotuspeleiss\xc3\xa4 tehoilla 4+8=12._NEWLINE_Renduli\xc4\x87in sopimuksessa \xc3\x84ssien kanssa oli optio kaudesta 2012\xe2\x80\x932013, mutta joukkue j\xc3\xa4tti sen kuitenkin k\xc3\xa4ytt\xc3\xa4m\xc3\xa4tt\xc3\xa4. Toukokuussa 2012 h\xc3\xa4n teki H\xc3\xa4meenlinnan Pallokerhon kanssa elokuun loppuun asti kest\xc3\xa4neen try-out-sopimuksen. Renduli\xc4\x87 sai sen p\xc3\xa4\xc3\xa4tteeksi 1+1-vuotisen jatkosopimuksen. H\xc3\xa4n pelasi ensimm\xc3\xa4isen t\xc3\xa4yden SM-liigakautensa ja teki 37 runkosarjaottelussa tehot 8+4=12 sek\xc3\xa4 viidess\xc3\xa4 playoff-ottelussa yhden sy\xc3\xb6tt\xc3\xb6pisteen. Renduli\xc4\x87in liigauran avausmaali syntyi 4. tammikuuta 2013 vieraissa Kalevan Palloa vastaan. Renduli\xc4\x87 pelasi kauden aikana miesten pelej\xc3\xa4 my\xc3\xb6s viiden Mestis-ottelun verran Heinolan Peliitoissa loka-marraskuun vaihteessa 2012._NEWLINE_Kaudella 2013\xe2\x80\x932014 Renduli\xc4\x87 oli HPK:n paras pistemies ja sy\xc3\xb6tt\xc3\xa4j\xc3\xa4 tehoilla 11+21=32. Kev\xc3\xa4\xc3\xa4n 2014 pudotuspeleiss\xc3\xa4 h\xc3\xa4n oli kolmella osumallaan joukkueen paras maalintekij\xc3\xa4 Teemu Rautiaisen kanssa. Toukokuussa 2014 NHL-varaamaton Renduli\xc4\x87 teki kaksivuotisen ja 1,25 miljoonan dollarin arvoisen tulokassopimuksen NHL-joukkue Colorado Avalanchen kanssa. H\xc3\xa4nest\xc3\xa4 tuli kaikkien aikojen ensimm\xc3\xa4inen NHL-sopimuksen tehnyt kroatialaispelaaja. Renduli\xc4\x87 teki kaudella 2014\xe2\x80\x932015 my\xc3\xb6s NHL-debyyttins\xc3\xa4. H\xc3\xa4n pelasi ensimm\xc3\xa4isen NHL-ottelunsa 9. joulukuuta 2014 Nashville Predatorsia vastaan. Renduli\xc4\x87 sai ottelussa j\xc3\xa4\xc3\xa4aikaa 7.47 minuuttia ja h\xc3\xa4nest\xc3\xa4 tuli kaikkien aikojen ensimm\xc3\xa4inen kroatialaispelaaja NHL:ss\xc3\xa4. Rendulicin ensimm\xc3\xa4inen NHL-maali syntyi h\xc3\xa4nen nelj\xc3\xa4nness\xc3\xa4 ottelussaan 31. joulukuuta 2014 Philadelphia Flyersia vastaan. Renduli\xc4\x87 valittiin ottelun kolmost\xc3\xa4hdeksi. H\xc3\xa4n pelasi kauden aikana NHL:ss\xc3\xa4 kaikkiaan 11 runkosarjaottelua tehopistein 1+1=2 ja 26 ottelua AHL-joukkue Lake Erie Monstersissa, kunnes Rendulicin kausi p\xc3\xa4\xc3\xa4ttyi jalan murtumisen vuoksi tammikuussa 2015._NEWLINE_Kauden 2015\xe2\x80\x932016 Renduli\xc4\x87 aloitti Avalanchen NHL-kokoonpanossa. H\xc3\xa4n pelasi kolme runkosarjaottelua, kunnes Renduli\xc4\x87 l\xc3\xa4hetettiin Avalanchen uuteen farmijoukkueeseen, San Antonio Rampageen. H\xc3\xa4n oli 16 osumallaan joukkueen toiseksi paras maalintekij\xc3\xa4 Mikko Rantasen j\xc3\xa4lkeen. Tehopisteit\xc3\xa4 AHL:n runkosarjassa kertyi kaikkiaan 38. Hein\xc3\xa4kuussa 2016 Renduli\xc4\x87 teki vapaana agenttina vuoden mittaisen ja kaksisuuntaisen sopimuksen Vancouver Canucksin kanssa. H\xc3\xa4n pelasi kauden 2016\xe2\x80\x932017 l\xc3\xa4hes kokonaan AHL-joukkue Utica Cometsissa. Renduli\xc4\x87 pelasi Canucksissa yhden NHL-ottelun._NEWLINE_Renduli\xc4\x87 palasi kaudeksi 2017\xe2\x80\x932018 Suomeen ja siirtyi vuoden mittaisella sopimuksella SM-liigajoukkue Pelicansiin. Rendulic j\xc3\xa4tti kuitenkin joukkueen vain 14 pelatun ottelun j\xc3\xa4lkeen,_NEWLINE_kun h\xc3\xa4nelle avautui tilaisuus siirty\xc3\xa4 KHL:\xc3\xa4\xc3\xa4n. Pari p\xc3\xa4iv\xc3\xa4\xc3\xa4 my\xc3\xb6hemmin Renduli\xc4\x87in vahvistettiin siirtyv\xc3\xa4n kev\xc3\xa4\xc3\xa4seen 2019 saakka ulottuvalla sopimuksella Vitjaz Podolskin riveihin. Kes\xc3\xa4kuussa 2019 Renduli\xc4\x87 solmi vuoden mittaisen sopimuksen DEL-liigassa pelaavan Adler Mannheimin kanssa.\n_START_SECTION_\nMaajoukkueura\n_START_PARAGRAPH_\nRenduli\xc4\x87 edusti Kroatiaa I-divisioonan MM-turnauksessa vuosina 2009 ja 2010 sek\xc3\xa4 IB-divisioonan MM-kilpailuissa vuosina 2014, 2016 ja 2017. Vuoden 2014 turnauksessa h\xc3\xa4n toimi joukkueensa varakapteenina ja voitti hopeaa. Vuoden 2016 turnauksessa Renduli\xc4\x87 oli Kroatian paras pistemies ja sy\xc3\xb6tt\xc3\xa4j\xc3\xa4 tehoilla 2+5=7. H\xc3\xa4net valittiin turnauksen parhaaksi hy\xc3\xb6kk\xc3\xa4\xc3\xa4j\xc3\xa4ksi ja joukkueensa parhaaksi pelaajaksi. Vuoden 2017 turnauksessa Renduli\xc4\x87 toimi Kroatian kapteenina. H\xc3\xa4n oli tehoilla 3+5=8 joukkueen paras pistemies ja sy\xc3\xb6tt\xc3\xa4j\xc3\xa4 sek\xc3\xa4 jakoi sis\xc3\xa4isen maalip\xc3\xb6rssin voiton Mislav Blagusin kanssa. _NEWLINE_Renduli\xc4\x87iin liittyen Kroatian is\xc3\xa4nn\xc3\xb6im\xc3\xa4ss\xc3\xa4 vuoden 2016 turnauksessa my\xc3\xb6s suomalaisittain h\xc3\xa4mmensi katsomossa ollut banderolli, jossa luki "IFK on paska". Kuvan banderollista julkaisi Twitter-tililleen samassa turnauksessa pelannut, Suomessa kiekkoillut Viron Robert Rooba. Lausahdus johtaa Renduli\xc4\x87in tammikuussa 2013 antamaan haastatteluun HPK\xe2\x80\x93HIFK -ottelun er\xc3\xa4tauolla, jolloin h\xc3\xa4n sutkautti suomen kielell\xc3\xa4 "IFK on paska". Banderolli poistettiin katsomosta turnauksen lopulla paikalla olleen suomalaiskatsojan pyynn\xc3\xb6st\xc3\xa4. Dom Sportovan j\xc3\xa4rjestysmiehet pahoittelivat teksti\xc3\xa4, eiv\xc3\xa4tk\xc3\xa4 he ymm\xc3\xa4rt\xc3\xa4neet sen tarkoitusta. Sama banderolli on esiintynyt paikan p\xc3\xa4\xc3\xa4ll\xc3\xa4 aiemmin jo Medve\xc5\xa1\xc4\x8dak Zagrebin KHL-joukkueen fanien keskuudessa otteluissa HIFK:n entist\xc3\xa4 paikallisvastustaja Jokereita vastaan._NEWLINE_Renduli\xc4\x87 pelasi my\xc3\xb6s II-divisioonan MM-turnauksessa vuonna 2011 sek\xc3\xa4 IIA-divisioonan MM-turnauksessa vuosina 2012 ja 2013. Vuoden 2011 turnauksen maalip\xc3\xb6rssin voiton Renduli\xc4\x87 jakoi kahdeksalla osumallaan joukkuetoverinsa Marko Lovren\xc4\x8di\xc4\x87in ja Kiinan Weiyang Zhangin kanssa. H\xc3\xa4n sijoittui 17 pisteell\xc3\xa4\xc3\xa4n pistep\xc3\xb6rssiss\xc3\xa4 toiseksi, Lovren\xc4\x8di\xc4\x87in j\xc3\xa4lkeen. Kroatian turnaus p\xc3\xa4\xc3\xa4ttyi B-lohkon hopeaan. Vuoden 2012 turnaus p\xc3\xa4\xc3\xa4ttyi A-sarjan pronssiin ja vuoden 2013 kultaan. Renduli\xc4\x87 pelasi my\xc3\xb6s Sot\xc5\xa1in olympiakisojen karsinnoissa._NEWLINE_Renduli\xc4\x87 edusti my\xc3\xb6s Kroatian ik\xc3\xa4kausimaajoukkueita useissa eri turnauksissa. H\xc3\xa4n oli nostamassa alle 20-vuotiaiden maajoukkuetta II-divisioonasta I-divisioonaan kev\xc3\xa4\xc3\xa4ll\xc3\xa4 2009. Vuoden 2010 turnauksessa Renduli\xc4\x87 oli Kroatian paras pistemies tehoilla 4+5=9, jolloin h\xc3\xa4n sijoittui turnauksen pistep\xc3\xb6rssiss\xc3\xa4 viidenneksi. Renduli\xc4\x87 palkittiin joukkueensa parhaana pelaajana. H\xc3\xa4n oli Kroatian paras pistemies my\xc3\xb6s vuoden 2012 I-divisioonan B-sarjan turnauksessa tehoilla 3+4=7 ja joukkueen paras maalintekij\xc3\xa4 Igor Lazi\xc4\x87in kanssa. H\xc3\xa4net palkittiin koko turnauksen parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4.\n_START_SECTION_\nMuuta\n_START_PARAGRAPH_\nRenduli\xc4\x87 harrasti nuorempana my\xc3\xb6s jalkapalloa.'